Siikhu moote eettaka oja na yo,
Yinsa khuwaaruma yoori:
“Mwihileewo Yeruzaleemu,
mwiwejele etile Paapa ahitiyeeyo,
ethiito miiyo kiwuuziyeenini mweeyo.
Maana Yaahaya awoosani na maati,
ila nkatthi wa siikhu vattitthiiru mweeyo mwinteela woosiwa na Rooho Ttakatthiifu.”
Aphano apale aathukumananiyeeyo khumuuzela yoori:
“Mbwana,
wakathi aya pu otthuupo onttelaaye orutisela ofwalume khapila ya Ezirayiilu?”
Yinsa khuwaajipu yoori:
“Khinuuhithajiyani ojuwa wakathi ama siikhu Paapa atthomiyeeyo na ofwalume awe.
Ila amana Rooho Ttakatthiifu ewiishukelani mwinteela winkhiwa owahi,
mwiiye mashaahiti aka,
waaza Yeruzaleemu na Yudeya yooshi na Samariiya mpakha ohali wiisheliyeewo olumwenku.”
Paata ya olupa mattakhuzi apale,
khuweziwa pinkuuni eettaka omoona na khupuwa liwiku khunkhutela.
Nalelo ari wookhontola maasho aya eekesaka otulu,
Yinsa eettaka owela,
khupuwa alume awiri awaliye kuwo zoolakala aphale aarivo yo.
Khuwooza yoori:
“Mweeyo a Kalileya,
otulu mwineekesawo niini?
Yinsa alaziweeyo vakatthi venu khuweziwa pinkuuni,
onteela oruti khwa nanna etthiipo mwimooniyeezo awelaka.”